Operat la genunchi, pe 29 aprilie 2024, în urma unei infecții, Florin Piersic se află în continuare internat. Însă, cum familia maestrului a cerut discreție totală, iar el nu le răspunde prietenilor la telefon, marii actori au ales să îi transmită mesaje de suflet, prin intermediul Playtech Știri. Ileana Stana Ionescu, soțul ei, actorul Andrei Ionescu, și artistul Dorel Vișan îi sunt alături, acum, la greu.
Actorul Florin Piersic (88 de ani) a luat o pauză de la activitatea artistică, în urma operației la genunchi, din 29 aprilie 2024, aflându-se și în prezent sub strictă supraveghere medicală, la o clinică din Cluj-Napoca.
Surse apropiate familiei susțin că infecția de la genunchi i-ar fi cauzat și probleme cardiace, urmând să îi fie schimbat stimulatorul cardiac. După zile de tăcere apăsătoare, căci rudele maestrului au precizat că doresc discreție totală, medicii au făcut, totuși, un anunț, despre starea de sănătate a lui Florin Piersic:
”În momentul de față, se află internat pe secția de Cardiologie din Institutul nostru, sub tratament medicamentos, într-o stare stabilă. Suntem un institut care are tot ceea ce are nevoie pentru a trata un asemenea caz”, a declarat Florin Crișan, managerul Institutului Inimii, potrivit digi24.
Contactați de reporterul Playtech Știri, soții Ileana Stana Ionescu (87 de ani) și Andrei Ionescu (95 de ani) și-au arătat îngrijorarea pentru bunul lor prieten, care are nevoie de ajutor medical:
”L-am sunat, ca să îl încurajăm, dar nu răspunde la telefon, este greu de prins. Probabil că îl caută acum prea multă lume, este obositor și pentru el. Dar, atât de mult îl iubim! Florin ne suna mai mereu, ca să ne întrebe cum suntem, dacă avem nevoie de ceva. Ileana a jucat în multe piese, alături de el, mai ales la Teatrul Național din București.
Îi dorim lui Florin Piersic, bunului nostru prieten, multă sănătate și să rămână la fel de vioi și de frumos sufletește, așa cum a fost și până acum. Îi transmitem toată dragostea noastră, să îl vedem din nou pe scenă, în spectacol!”
Și vestitul cuplu de artiști se confruntă cu probleme de sănătate, având nevoie de sprijin. Ileana Stana Ionescu și Andrei Ionescu au stat o lună, de probă, într-un cămin de bătrâni, dar susțin că nu s-au acomodat. Iată motivele:
”Era ca un așezământ. Am stat o lună, ne-am dus să vedem această variantă, ni s-a spus că e extraordinar. Era ca un palat, dar nu merită, după părerea mea, era o sumă prea mare de plătit. Înainte de a ne duce acolo, am colindat cel puțin pe la vreo 10-12 asemenea locuri, am văzut multe frumoase, dar nu aveau lift.
Am sperat că, fiind foarte multă lume, voi socializa, voiam să mai schimbăm cu cineva o vorbă. Dar, n-am avut cu cine discuța, foarte puțini erau lucizi, cei mai mulți dintre ei suferiseră un AVC, erau neputincioși. Mai bine stăm acasă. Avem o femeie care are grijă de noi, avem mare noroc cu ea”, ne-a mai menționat Andrei Ionescu, exclusiv pentru Playtech Știri.
Nici actorul Dorel Vișan (86 de ani), stabilit în Cluj, nu are vești despre evoluția stării de sănătate a lui Florin Piersic:
”Toate televiziunile anunță că au vești despre Florin Piersic, lasă știrea la urmă, dar o fac pentru audiență, ca să stea lumea în fața televizorului, căci nici ei nu prea au avut noutăți. Eu și Florin suntem prieteni vechi, am sunat-o pe soția lui, ca să aflu cum e, dar nu mi-a răspuns. Florin avea ceva probleme la genunchi, mai vechi.
Probabil că n-a mai rezistat de durere și s-a operat. Sunt convins că va fi bine, dar să avem răbdare, la vârsta aceasta recuperarea este mai dificilă. Îi doresc și eu multă sănătate!”, ne-a declarat Dorel Vișan, exclusiv pentru Playtech Știri.
Iar Medeea Marinescu, partenera lui Florin Piersic, de aproape 20 de ani, în piesa de succes ”Străini în noapte”, a postat recent pe Facebook un mesaj încurajator, pentru actor, în aceste momente delicate:
”E un timp de reculegere, un timp al gândurilor adunate, un timp al punerii în ordine a ceea ce simțim, un timp de liniștire. Indiferent că suntem prinși în proiecte sau că alergăm zgomotos spre o minivacanță sau suntem pe un pat de spital.
Gândurile bune nu trebuie nici demonstrate, nici declarate la ore de maximă audiență, ci trebuie lăsate să existe. Iertați-mi deci lipsa de reacție publică. Pentru că sunt convinsă că toate gândurile bune și rugăciunile noastre înseamnă energie și că ele sunt îndreptate acum către cel pe care îl iubim cu toții, Florin Piersic.
Și sunt convinsă că ne vom reîntâlni pe scenă, și în afara ei, cu bucuria pe care am trăit-o de fiecare dată alături de marele meu partener de scenă. Sănătate și speranță, dragă Florin!”.
Actorul Florin Piersic a oferit, în urmă cu câteva zile, o scurtă declarație, pentru un post de televiziune, cu scopul de a-și liniști publicul adorat:
”Sunt bine, asta e cel mai important. Bine, în sensul în care… adică sunt sănătos și dumneavoastră vă doresc la fel”, a spus Florin Piersic pentru Realitatea Plus.